ফাইনালে মুখোমুখি ব্রাজিল ও ইতালি। মেক্সিকোর আজটেক স্টেডিয়ামে উত্তেজনায় ফুটছে। আর যেখানে ব্রাজিল সেখানে ব্রাজিলিয়ান সমর্থকদের দাবিয়ে রাখবে কার সাধ্য। একই ছবি মাঠে। ব্রাজিল ঝড়ে লন্ডভন্ড হয়েছে ইতালি শিবির। জেতা তো হল, কিন্তু তারপর যা ঘটল অকল্পনীয়। ফুটবলাররা এই জাতীয় পরিস্থিতিতে অভ্যস্ত তাই শেষ বাঁশি বাজতেই ওঁরা ঊর্ধ্বশ্বাসে নিজেদের বাঁচাতে দে-ছুট ড্রেসিংরুমের দিকে। ততক্ষণে দর্শকরাও ব্রাজিল-ব্রাজিল বলতে বলতে মাঠে চড়াও। উন্মাদপ্রায় দর্শকদের খপ্পরে পড়ে গেলেন ব্রাজিলিয়ান মিডফিল্ডার টোস্টাও, এরপর তাঁর যা শোচনীয় অবস্থা হল কহতব্য নয়।